Aanklagte teen Molefe gebring ondanks bedankingBrian Molefe, Eskom Die DA het Vrydag, kort na die bedanking van Eskom-hoof Brian Molefe, gesê die party sal aanklagte teen Molefe bring in terme van die Wet op Openbare Finansiële Bestuur en die Wet op die Voorkoming en Bestryding van Korrupsie. Natasha Mazzone, die skaduminister van openbare ondernemings, het gesê die DA verwelkom Molefe se besluit om te bedank in die lig van die ernstige bewerings teen hom wat in adv. Thuli Madonsela se staatskaping-verslag gemaak word. “Dit is verdag dat Molefe bedank het nadat ons die proses begin het om hom te dwing om onder eed in die parlement die waarheid te vertel,” het Mazzone gesê. Sy het gesê die DA het die parlement se portefeuljekomitee oor openbare ondernemings versoek om Molefe dringend te ontbied sodat hy onder eed “vir Suid-Afrika die waarheid kan vertel” oor sy verhouding met die Guptas. “Ons beskou Molefe se bedanking as die eerste stap om Eskom se beskadigde integriteit te begin herstel. Dit is ŉ belangrike stap in die regte rigting voor die kredietgraderingsbesluit einde van die jaar.” Molefe het gister gesê sy bedanking is nie ŉ skulderkenning nie, maar word gedoen juis in belang van Eskom. Hy het volgehou hy het niks verkeerd gedoen nie en dat hy, wanneer hy die geleentheid gegun word, sy onskuld sal bewys. Madonsela, die voormalige openbare beskermer, het in haar staatkaping-verslag gewys op Molefe en Ajay Gupta se “gemaklike verhouding” en gesê hulle was verskeie kere in verbinding met mekaar. Sy het onder meer bevind Molefe en Ajay Gupta het mekaar tussen Augustus 2015 en Maart vanjaar 58 keer gebel. Molefe was ook tussen 5 Augustus en 17 November verlede jaar vyf keer in die Saxonwold-omgewing. Molefe het verlede week huilerig ontken hy was ooit by die Guptas se herehuis in Saxonwold. Hy het beweer hy kuier gereeld by ŉ sjebeen in die gebied. Eskom het in reaksie op Molefe se bedanking gesê sy besluit is “jammer maar verstaanbaar” en hom bedank daarvoor dat hy die kragverskaffer se operasionele en finansiële toestand omgekeer het, wat gesorg het dat daar tot 15 maande geen beurtkrag toegepas is nie. Mazzone het egter teruggekap deur te sê Molefe word as “een of ander redder van beurtkrag uitgebeeld” terwyl hy nog al die tyd gehelp het om die Gupta- en Zuma-families te verryk, eerder as om Eskom te red. “Ondanks Molefe se bewerings dat sy bedanking in die belang van Eskom gedoen is, kan dit in geen ander lig gesien word as ŉ skulderkenning nie,” het Mazzone gesê. “Ons hoop Molefe sal sy afskeidpartytjie by die Saxonwold-sjebeen hou, sodat hy kan bekendmaak waar hierdie geheimsinnige plek is.”